
Kianna Alexander

Spenning i studio

Oversatt av Mona Berge

MINISERIE: HETE RYTMER

 


Bombastiske beats og hamrende bass. I musikkstudioet 404 Sounds i Atlanta pulserer hjertet om kapp med rytmene. Men veien mot en vellykket hit er brokete … Dette er første del av miniserien Hete rytmer.

Kianna Alexander har mange hatter: kjærlig kone, hønemor, rådgivende søster og skravlende venninne. Hun elsker å lese, liker å sy og male. Sjokolade, amerikansk historie, søt te og Idris Elba er noen av favorittene hennes. Hun bor i Nord-Carolina med mann, to barn og en høyt elsket samling Barbie-dukker fra åttitallet.


Til Tameya. Det sto skrevet i stjernene 

Jeg fikk ikke kontrakten, og nå må jeg kjøre hjem midt i en monsun.

Eden satt fremoverbøyd over rattet og så etter avkjørselen gjennom sløret av regn. Det var som vanlig tett trafikk denne tirsdagskvelden, og regnet gjorde bare alt verre. Men jo lenger unna sentrum i Atlanta hun kom, jo mer slappet hun av. Hun hadde sittet i en røykfylt vannpipekafé med en produsent og den nyoppdagede artisten hans i tre timer og diskutert om sangene hun skrev passet for dem. Hvis den unge sangeren hadde vært like besluttsom som han var flørtende, ville møtet faktisk ha ført til noe.

Hun lurte på hvordan hun ville ha vært hvis hun hadde fått oppfylt drømmen om å bli en berømt sanger. Den drømmen var lagt på hylla for lengst. Men hun visste at hvis hun hadde klart det, ville hun ikke ha vært så respektløs.

Eden skjøv vekk den tanken og konsentrerte seg om å komme seg hjem i god behold. Vindusviskerne jobbet for fullt, men sikten var begrenset. Hun kjørte langsomt gjennom gatene i nabolaget og svingte inn foran huset akkurat idet et lyn lyste opp himmelen. Jammen godt hun hadde kjøpt et hus med garasje. Hun kjørte inn og lukket garasjeporten.

Da hun gikk ut av bilen, rynket hun på nesen av røyklukten som hang i klærne. Døren fra garasjen førte inn på kjøkkenet, og hun så lyset fra tv-en da hun gikk mot stuen, og smilte for seg selv. Hun venter på meg  … igjen. Den eldre kusinen og romvenninnen hadde vært som en beskyttende storesøster siden de var barn.

«Du behøvde ikke å vente på meg, Ainsley.»

Kusinen lå utstrakt på sofaen med et pledd over seg. «Jeg vet det. Men jeg var uansett i gang med en sesong av Lov og rett.»

«Har Cooper lagt seg?»

Ainsley nikket. «Du kjenner sønnen min. Han verdsetter søvnen sin over alt annet.» Cooper var ti år og hadde to lidenskaper i livet – søvn og Minecraft. Hun satte seg opp. «Hvordan gikk det?»

Eden krympet seg da hun tenkte på møtet. «Jeg aner ikke. Produsenten virket overbevist, men jeg tror sangeren var mest interessert i puppene mine.»

«Æsj, for en snik. Vet jeg hvem han er?»

«Levi Duncan. Nyoppdaget. Den nye Usher.»

Ainsley hevet et bryn. «Disse R & B-sangerne nå for tiden. Det går tretten på dusinet av dem. Veldig få skiller seg ut.»

«Det har du rett i. Har du hørt om ham?»

«Nei.» Ainsley ristet på hodet. «Men hvis det er sånn han oppfører seg, passer han godt sammen med resten av drittsekkene i musikkbransjen.»

Eden tenkte tilbake på sene kvelder i studio med Blaine Woodson. Mannen som hadde knust alle hennes håp og drømmer. Hun kunne fremdeles kjenne duften av den spesielle aftershaven hans. Han var kjekk, begavet og falsk. Han hadde brakt henne inn i musikkbransjen sammen med Ainsley og deres felles venn Cambria. Han hadde rost talentet deres, fylt hodet deres med fantasier om alt som kunne skje.

Hun hadde falt for det og for ham. Men da øyeblikket kom da han virkelig skulle vise at han trodde på henne, hadde han skuffet henne dypt.

«Flytt deg.» Eden dumpet ned i sofaen. «Skjedde det noe interessant i studioet i dag?»

«Jeg hørte en av de nye i dag. Det vekket minner.»

Eden lo. «Det kan jeg tenke meg.» Hun lente seg nærmere og sa lavt: «Jeg hørte et rykte om at T.I skulle komme til byen. Gjorde han det?»

Ainsley smilte og ristet på hodet. «Nei. Noen fra plateselskapet hans var der.»

«Si fra hvis han kommer. Jeg må kanskje stikke innom med lunsj til dere.»

Ainsley lo. «Det må du vel. Ok, jeg skal si fra hvis jeg ser Rubber Band Man.»

Et lyn lyste opp rommet og ble etterfulgt av et tordenbrak som fikk huset til å riste.

Ainsley kikket urolig mot vinduet. «For et vær.»

«Husker du at mamma og tante Mimi kalte det godt sovevær?»

«Ja, jeg husker det.» Ainsley smilte vemodig. «Jeg savner dem.»

Eden klemte skulderen hennes. «Jeg også.» Det var tre år siden bussulykken som tok livet av mødrene deres. Eden kjente et stikk i brystet, det samme stikket hun kjente hver gang hun tenkte på hvor mye hun savnet moren og tanten. Tapet av dem hadde gjort båndet mellom kusinene enda sterkere.

Eden gjespet. «Jeg går og legger meg.»

«Jeg kommer opp etter denne episoden.»

Eden kom seg opp av den myke sofaen og gikk mot gangen. Det lynte igjen, og før hun nådde frem til trappen, ristet huset av et nytt tordendrønn. Denne gangen lød et voldsomt smell i huset.

Eden så opp mot andre etasje. Hva i helsike var det?

«Mamma!» skrek Cooper fra rommet sitt. «Hjelp!»

Å, nei.

Eden løp opp trappen med Ainsley i hælene.

*

«Vi er glade for å kunne ønske den nye artisten Blaine velkommen.»

Rupert Wright, direktøren for Hamilton House Records, brøt inn i tankene til Blaine Woodson. Jeg skulle ha tatt en kopp kaffe til. Klokken var nesten ti onsdag morgen, og han følte seg nedtrykt, men presset frem et smil.

«Det er godt å høre, Rupert. Jeg tror det kommer til å bli et fantastisk samarbeid.»

Rupert nikket. «Og miss Brown, la meg være den første til å ønske deg velkommen i Hamilton House-familien.»

«Takk. Du kan kalle meg Naiya.» Den tjuetre år gamle sangeren Naiya B satt ved siden av Blaine ved konferansebordet. Hun så seg rundt i rommet. «Jeg ser at du har en god del plaketter.»

Blaine klappet Naiya på skulderen. «Og snart vil du få platinumplaketten din der.» Hun hadde hatt enorm suksess med videoene sine, der hun sang coverlåter av klassikere. Blaine var blitt oppmerksom på henne for et par måneder siden. Hun hadde en unik stemme, så han hadde kontaktet henne, og hun hadde skrevet kontrakt med selskapet hans, Against the Grain Records.

Naiya smilte fornøyd. «Jeg er veldig glad for alt dette. Det er så mye jeg har lyst til å si, og jeg setter pris på denne sjansen til å uttrykke meg.»

Blaine måtte smile da han så de glitrende øynene hennes. Hun minnet ham om en annen. En ung kvinne med krøllete hår og brune, glitrende øyne. Vittig, vakker og veldig begavet. Eden Voss. Hun hadde vært blant de første som fikk kontrakt med selskapet hans, og han hadde fått en spesiell tilknytning til henne. Men han hadde sluppet taket i henne for å utvikle selskapet. Det hadde ikke vært ideelt, men det var Hamilton House som satt på pengesekken, og han måtte gjøre som de sa.

Rupert trakk sammen de buskete brynene. «Hva slags visjon har du for det første albumet ditt, Naiya?»

Hun kastet seg ut i en begeistret harang om planene sine. Hun ville synge om kjærlighet og brudd og problemene hun opplevde i nabolaget sitt, Capitol View.

«Hm.» Rupert så paff ut.

Blaine innskjøt raskt: «Jeg er sikker på at Naiya ikke har tenkt å være noe politisk talerør.»

Hun ristet på hodet. «Nei.»

Blaine så fra Rupert til Naiya. Jeg håper hun skjønner at jeg vil kjempe for retten hennes til å si hva hun vil. Han hadde ikke kjempet for Eden den gangen, og det angret han fremdeles på. Skjebnen hadde gitt ham en ny sjanse med Naiya. Jeg skal ikke gjøre den samme feilen igjen.

«Vi har alle noe som står vårt hjerte nær», sa Rupert. «Men i denne bransjen er det best å ikke brenne broer før vi har startet på reisen.»

«Jeg skjønner», sa Naiya lavt.

«Vi kommer helt sikkert frem til et kompromiss. Naiya og jeg skal jobbe med en låtskriver som kan få frem nyansene i budskapet hennes uten å bli for kontroversiell.»

«Før vi avslutter her vil Marvin snakke med deg. Du kan møte Naiya og meg i lobbyen etterpå.»

«Greit.» Blaine så etter dem da de gikk ut og lurte på hva Marvin ville snakke med ham om. Marvin Samuels var bindeleddet mellom de to selskapene. Han tenkte tilbake på løftet han hadde gitt om å finne den rette låtskriveren til Naiya. Han hadde ikke vært helt ærlig. Han hadde sagt at han hadde flere låtskrivere i tankene, men egentlig var det bare ett navn han tenkte på.

Eden Voss.

Hun hadde dominert tankene hans, og ikke bare fordi han var fascinert av henne. Eden var en like briljant låtskriver som Naiya var vokalist. Han hadde fulgt karrieren hennes nøye, fordi han og Eden hadde en forhistorie, om enn en han ikke var spesielt stolt av.

For flere år siden hadde Eden og medlemmene av jentegruppen hennes vært i ferd med å slå igjennom. Han likte og respekterte alle de tre kvinnene, men det hadde vært annerledes med Eden. Hun var spesiell. Tiltrekningen mellom dem hadde vært gnistrende. Han hadde åpnet hjertet for henne på en måte han aldri hadde gjort før – eller senere.

Jeg ødela gruppen deres. Men enda verre var det at jeg såret Eden.

Eden hadde minnet ham om faren hans. Faren hadde vært sta og urokkelig og hadde sine bestemte oppfatninger om hvordan «alt» skulle være. Det var farens rigide holdninger som førte til at han opprettet Against the Grain.

Blaine var nest eldst av Caleb og Addison Woodsons fem barn. Han skilte seg ut fra søskenflokken og klarte aldri å leve opp til farens legendestatus eller storesøsterens lydige perfeksjon. Så i stedet for å slutte seg til familieselskapet i 404 Sound Recordings, et av Atlantas mest fremgangsrike platestudioer, hadde han stiftet sitt eget lille selskap.

Han hadde vært drevet av et behov for å være uavhengig av faren. Valget hans hadde forandret fremtiden deres. Cambria hadde blitt soloartist, men Eden og Ainsley hadde ikke klart seg like godt.

Marvin kom inn, som vanlig kledd i svart bukse og mørkeblå skjorte med plateselskapets logo på brystet. «Hei, Blaine. Godt å se deg igjen.»

«Alltid en fornøyelse, Marvin. Rupert sa du ville snakke med meg.» Blaine ville gå rett på sak. Han og Naiya skulle fly tilbake til Atlanta etter lunsj.

Marvin satte seg ved siden av ham. «Jeg ville gratulere deg. Jeg synes Naiya passer godt til selskapet. Vi har store forventninger til dette albumet. Det er over et år siden du hadde et album som solgte bra.»

Blaine bet i seg et sukk. Den stadig endringen i musikkbransjen tvang ham til å holde tritt med smakene til et veldig kresent publikum. «Vi hadde en dårlig periode, men det går snart oppover igjen.»

«Jeg håper du har rett. AMGI må foreta kutt i driften, og det første som blir kuttet i tider som disse er datterselskaper som går dårlig.»

Blaine løsnet på slipset. «Er det sånn det ligger an?»

Den eldre mannen så alvorlig på ham. «Ja, dessverre.» Han reiste seg og klappet Blaine på ryggen. «Jeg har tro på deg. Du vet hva du gjør. Men jeg ville ikke at du skulle dra uten å vite hvordan det ligger an.»

«Takk for at du er ærlig med meg.»

Marvin smilte. «Du kan stole på at jeg holder deg underrettet.» Han så på gullarmbåndsuret. «Jeg har et annet møte nå. Godt å se deg igjen, Blaine.»

«I like måte», mumlet han.

Fanken. Der gikk den planen i vasken. Han hadde sett for seg en langsom tilnærming til Eden. Nå var det ikke bare Naiyas karriere som sto på spill. Selskapets fremtid, levebrødet hans, sto i fare. Han måtte snakke med Eden, og det raskt.

Men kommer hun til å ta telefonen etter det jeg gjorde?

Fredag ettermiddag feide Eden inn på kontoret til Blaine. Han skulle ikke se henne svette, så hun skjulte seg bak en kjølig fasade.

Da resepsjonisten hans ringte henne dagen før, hadde hun vært fristet til å legge på da hun hørte at Blaine ville snakke med henne. Men hun lot det være. Kvinnen hadde bare gjort jobben sin. Det overrasket henne ikke at Blaine ikke våget å ringe henne selv. Han var den siste hun ville jobbe med, men hun hadde ikke råd til å være kresen akkurat nå.

Hun hadde akkurat gått hjemmefra. Cooper lå med brukket ben og kuttskader på overkroppen. Ainsley tok godt vare på ham, men det var fryktelig å tenke på det som hadde skjedd. Uværet hadde fått et tre til å velte, og det hadde dundret rett gjennom taket og ned på sengen hans. Det kunne ha gått mye verre, men han hadde altså sluppet fra det med et brukket ben og noen skrammer. Huset hadde ikke vært like heldig. Skadene ville koste en formue å få reparert.

Så her er jeg på vei til et møte med mannen som knuste hjertet mitt og endte sangkarrieren min. Selv ikke Hitchcock kunne ha pønsket ut en sånn vri.

Blaine reiste seg opp da hun kom inn. Han var om mulig blitt enda kjekkere med årene. Hadde han blitt enda mer egoistisk også?

Hun visste godt hvordan egoistiske menn oppførte seg. Faren hennes hadde forlatt henne og moren da hun var liten. Arrene etter den fraværende faren var der fremdeles, og hun var tilbøyelig til å mistro menn til de viste at de var til å stole på.

Han hadde alltid hatt en spesiell klesstil. Nå hadde han på seg en sølvblazer og hvit skjorte som var åpen i halsen. Rundt halsen hadde han en tykk sølvlenke med et løvehode. Den slitte, grå jeansen satt lavt på hoftene og strammet om de muskuløse lårene.

Eden svelget hardt. Hun hadde hatt hodet fullt av tanker på veien hit. Nå sto hun bare og siklet. Pokker. Etter det han gjorde mot meg, står jeg fremdeles og fantaserer om ham.

Hun lot blikket gli opp til ansiktet hans og de svarte dreadlocksene han hadde festet i en hestehale. De sensuelle, fyldige leppene var rammet inn av et veltrimmet skjegg, og de gyllenbrune øynene glitret av ungdommelig pasjon.

«Hei, Eden. Det er godt å se deg igjen.» Den dype stemmen fylte rommet.

«Takk, det samme.» Hun visste at hun burde bevege seg, men føttene var som klistret til gulvet. Hun tvang seg til å ta et skritt. Ta deg sammen, jente.

«Kom inn og sett deg.»

Invitasjonen brøt den midlertidige lammelsen, og hun gikk gjennom rommet og satte seg i stolen ved skrivebordet hans. Hun prøvde å se alle andre steder enn på ham. Heldigvis var det mye å se på veggene – bilder, plaketter og plakater.

Men uansett hvor mye pynt han hadde på veggene, så var det Blaine selv som var hovedattraksjonen.

«Jeg setter pris på at du ville snakke med meg.»

«Det var resepsjonisten din som ringte.»

Han kremtet som om han var utilpass. «Jeg tenkte at hvis jeg ringte, ville du legge på før jeg rakk å si noe.»

«Det ville jeg nok.» Hun la armene i kors.

Han fikk en liten rynke i pannen. «Du har ikke tenkt å gjøre dette lett for meg, hva?»

Hun trakk på skuldrene. «Hvorfor skulle jeg det? Jeg er eldre og klokere nå, Blaine. Jeg vet hva du er i stand til å gjøre, og jeg oppfører meg i henhold til det.» Han ante ikke hvor hardt hun og Ainsley måtte jobbe for å holde hodet over vannet. Han var født inn i en rik familie og visste ikke hva det ville si å slite.

Han så ned og fomlet med noen papirer. «Vel, takk for at du ville møte meg. Vi skiltes ikke akkurat som venner sist vi var på dette kontoret.»

«Du har pusset opp, ser jeg. Det er fint.»

«Takk.» Han pekte på vinduet. «Jeg har fått gardiner. Du maste alltid om det.»

Hun lente seg tilbake i stolen og så på de grå- og hvitstripete gardinene. «Det er en forbedring.»

Han så på henne en stund. Hun møtte blikket hans og anstrengte seg for ikke å fortrekke en mine. Nå følte hun seg virkelig ille til mote. Han halte ut tausheten så lenge at det var like før hun begynte å vri seg i stolen. Endelig sa han: «Før vi går inn på noen detaljer, synes jeg at jeg bør starte med en unnskyldning.»

Hun ristet på hodet. «Det er ikke nødvendig.»

«Bare la meg forklare  …»

«Jeg vil ikke snakke om det.» Hun ville ikke ta et oppgjør med fortiden i dag. Selv om det hadde gått lang tid, gjorde det fremdeles vondt. Men det ville hun aldri innrømme. «Vi skal ikke snakke om fortiden, Blaine.»

Han hevet et bryn. «Eden, det som skjedde med deg og Ainsley den gangen  …»

Hun holdt opp en hånd for å stoppe ham, ville ikke høre på unnskyldninger. «Jeg vil helst snakke om denne jobben.»

«Ok, hvis det er sånn du vil ha det.» Han lente seg tilbake i stolen og gned de store hendene sammen. «Har du hørt om Naiya B.?»

Hun tenkte seg om. «Navnet lyder kjent, men jeg kan ikke plassere det.»

«Hun er en internettkjendis.»

«Aha! Jeg tror Ainsley viste meg en video der hun sang Greatest love of all.»

Han nikket. «Den videoen hadde over åtte hundre tusen avspillinger på en uke. Jeg har skrevet kontrakt med henne, og vi ser etter en låtskriver som kan jobbe med henne på det første albumet hennes.»

Eden rynket pannen. Et album var vanligvis et teamarbeid som involverte mange låtskrivere, flere produsenter og musikere. «Én låtskriver? Hvorfor ikke flere?»

«Naiyas stemme og merkevaren hennes krever noe som henger godt sammen. Vi tror det vil være bra å ha bare én låtskriver, men vi kan variere produksjonen litt her og der.»

«Og du tror jeg er den rette for jobben?»

«Absolutt. Naiya har en klar visjon om hva hun vil oppnå, og det er en visjon jeg deler. Du er den som kan hjelpe oss med det.»

Eden måtte innrømme at hun ble veldig smigret. Hun trakk pusten dypt, men angret med det samme. Aftershaven hans overveldet sansene. Duften var velkjent og fikk henne til å tenke på ting hun ikke burde tenke på i et seriøst forretningsmøte. Som hvordan det ville være å ligge i armene hans, ha den duften hengende i klærne … sengetøyet …

«Kan jeg få spørre hvorfor du mener det?» Hvis han er ærlig, vil han ikke ha noen problemer med å gi meg noen gode grunner. Han vekket følelser i henne, men det var ikke dermed sagt at hun stolte på ham.

«Greit nok.» Han smilte. «Jeg har fulgt med på karrieren din de siste årene – siden vi skiltes.»

«Å, har du det?»

«Ja. Jeg vet at du har skrevet tre låter som har havnet på listetoppene, og det bare de fire siste årene. Du har jobbet med legender og unge artister. Og du kan spille inn demoer med full vokal. Det sparer meg for bryderiet med å få en studiosanger til å gjøre det.» Han gjorde en pause og holdt blikket hennes. «Du er hele pakka, Eden. Alt vi trenger for å gjøre Naiya til en stor stjerne, ligger hos deg.»

Eden ble sittende med åpen munn og stirre på ham. «Jøss. Du har virkelig fulgt med på meg, skjønner jeg.»

«Ja.»

Hun så vekk. Hun ville ikke gruble over hva øynene hans sa. «Jeg må være ærlig, Blaine. Da jeg gikk ut fra dette kontoret den gangen, tenkte jeg at jeg aldri ville jobbe med deg igjen.»

«Eden, du må forstå at beslutningen min var rent forretningsmessig. Det var ikke personlig.»

Hun lo bittert innvendig. Det er nettopp det som er problemet med deg, Blaine Woodson. Hun viftet avfeiende med hånden. «Gjort er gjort. Uansett hva jeg tenkte den gangen, har jeg en god grunn til å ta denne jobben nå. Det var derfor jeg tok telefonen.»

«Vil du utdype det?»

Hun ristet på hodet. «Jeg ser ingen grunn til å gå inn på det. Dette er tross alt en enkel forretningstransaksjon.» Det var det hodet hennes sa. Andre deler av henne sa noe helt annet. Men hun ignorerte det – for øyeblikket. «Det kan aldri bli noe mer enn et profesjonelt forhold mellom oss.»

*

Blaine betraktet Eden og lurte på hva som foregikk i hodet hennes. Hvordan hadde hun klart å bli enda vakrere? For sju år siden hadde hun vært tidlig i tjueårene og hatt storslagne drømmer om å bli en stjerne. Hun måtte være rundt tretti nå. Modenheten og holdningen forsterket den naturlige skjønnheten hennes. Hun var middels høy, men de høye hælene gjorde henne litt høyere. Hun var kledd i en rød kjole som fremhevet kurvene hennes, og den røde leppestiften matchet kjolen. Det mørke håret falt i store krøller rundt det hjerteformede ansiktet. Det var vanskelig å konsentrere seg når hun så på ham med de kakaobrune øynene.

«Hørte du hva jeg sa, Blaine?»

Han løftet hånden og fiklet litt med hestehalen mens han samlet seg. «Unnskyld, jeg har ikke fått i meg nok kaffe. Hva sa du?»

Øynene hennes smalnet. «Jeg sa at det aldri kan bli noe annet enn et profesjonelt forhold mellom oss.»

Han hadde hørt henne den første gangen, og det sved. Han visste ikke hvorfor. Dette møtet var jo strengt forretningsmessig. Men hun hadde en spesiell virkning på ham, det kunne han ikke nekte for. Han rynket pannen. Hvorfor hadde hun sagt det? Snakket hun om fortiden? Eller fornemmet hun hva han følte nå? Blaine visste at hun var veldig observant.

«Hvor kom det fra?»

«Jeg vil bare være sikker på at vi vet hvor vi står. Å blande jobb og fornøyelser fungerer aldri. Jeg vet ikke om du husker hvordan det gikk sist gang?»

«Selvfølgelig husker jeg det.» Hvordan kunne han glemme hvor sterkt hun hadde påvirket ham? Han hadde fått gåsehud hver gang han hørte henne synge. Blodet hadde brust i årene når hun kysset ham.

Hun spisset leppene som om hun ikke trodde ham. «Da bør du være villig til å holde forholdet vårt profesjonelt.»

«Jeg respekterer det, Eden.»

«Fint.» Hun slapp jerngrepet om vesken, satte den på skrivebordet og strakte ut fingrene. «For hvis du vil samarbeide med meg, er det det som er betingelsene.»

Han visste at hun fremdeles var misfornøyd med beslutningen hans om å dumpe gruppen og heve Cambria opp til stjernestatus alene. Hvis jeg bare kunne få henne til å forstå at jeg gjorde det jeg måtte gjøre. Han kremtet. «Jeg sier det rett ut, Eden. Jeg trenger deg.»

Hun sperret opp øynene.

Han fortsatte før hun la for mye i det. «Dette albumet er veldig viktig. Det er viktig at det blir en suksess. Du er nøkkelen til den suksessen. Du kan være sikker på at alt som skjer mellom oss, vil være på dine vilkår.»

Hun trakk pusten dypt og la det ene benet over det andre. «Jaså? Og hvorfor skal jeg tro på det? Du har lurt meg før.» Hun så anspent ut og skjøt haken trassig frem.

«Jeg har aldri nektet for det.»

«Jeg må være forsiktig med hvilke prosjekter jeg påtar meg, Blaine», sa hun. «Kreativiteten min lider hvis jeg går inn i noe som ikke er bra.»

«Det skjønner jeg. Og jeg skjønner hvorfor du nøler med å samarbeide med meg. Men det er mye som står og faller med dette albumet. Jeg har ikke råd til å handle på en måte som kan sette det i fare.» Han utdypet ikke det. Hun behøvde ikke å vite at selskapet hans kunne bli droppet av Hamilton House.

Hun ristet på hodet og presset leppene sammen i et vemodig smil. «Det var mye som sto på spill for meg den gangen også. Men jeg tror deg.»

Han sukket. Hun hadde god grunn til å mistro ham, og det visste de begge to. Den gangen hadde han vært tvunget til å gjøre det han gjorde, og han hadde prøvd å forklare det for Eden og Ainsley den skjebnesvangre dagen. Men følelsene hadde vært opphetet, og begge kvinnene hadde stormet ut av kontoret hans.

«Jeg antar at du vil skrive en kontrakt?»

Han åpnet en skuff i skrivebordet og tok ut kontrakten. Så skjøv han den over til henne. «Si fra hvis du vil at jeg skal forklare noe.» Han så på henne mens hun leste kontrakten. Plutselig sperret hun opp øynene, men det sjokkerte uttrykket forsvant like raskt som det kom.

Han benyttet tiden til å svare på noen meldinger på telefonen. Da hun så opp, skjøv han en forgylt kulepenn mot henne.

Hun ristet på hodet. «Jeg trenger litt mer tid til å tenke over tilbudet.»

Han så spørrende på henne. «Hvor mye tid?»

«Gi meg en uke. Jeg skal bestemme meg i løpet av uken.» Hun knipset til pennen så den trillet tilbake til ham.

Han grep etter pennen før hun trakk hånden til seg, og fingrene deres streifet borti hverandre.

Et støt, som virkningen av god, lagret whisky, fór gjennom ham. Huden hennes var glatt og myk som silke. Selv den lille berøringen var nok til å minne ham om kveldene de hadde tilbrakt sammen i studio. Han hadde ikke glemt det de hadde hatt, og til tross for den kjølige holdningen hennes, visste han at hun heller ikke hadde glemt det.

Hun dro til seg hånden, lot den hvile i fanget og så vekk.

Hun kjente det også.

Han la pennen i skuffen. «Hvis du bestemmer deg for å skrive under kontrakten, kan vi utbetale halve honoraret.»

Hun nikket og senket skuldrene. Den rigide holdningen ble mer avslappet. Da hun snakket igjen, var stemmen mykere. Skarpheten var borte. «Det høres bra ut. Når skal vi begynne – hvis jeg tar jobben?»

Det var godt å se at hun følte seg mer vel. «Jeg vil at du skal møte Naiya og meg neste mandag. Passer det?»

«Det passer bra. Tid og sted?»

«På møterommet her klokken ti.»

Hun reiste seg. «Var det noe mer?»

Å, ja. Masse. Men dette var ikke det rette tidspunktet. Hun hadde satt opp en vegg mellom dem for å beskytte seg, og til tross for at han var sterkt tiltrukket av henne, hadde han alltid respektert grensene hennes.

«Nei, det var alt. Takk for at du kom og for at du vil overveie tilbudet.»

«Bare ikke få meg til å angre på det, Blaine.» Hun smilte, snudde på hælen og gikk ut av kontoret. Ordene ble hengende i luften som en tåke.

